REGULAMENTUL (CE) NR. 1256/2007 AL COMISIEI
din 25 octombrie 2007
de modificare a Regulamentului (CE) nr. 829/2007 privind perioada de tranziție acordată pentru utilizarea documentelor comerciale și a certificatelor de sănătate pentru subprodusele de origine animală
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1774/2002 al Parlamentului European și al Consiliului din 3 octombrie 2002 de stabilire a normelor sanitare privind subprodusele de origine animală care nu sunt destinate consumului uman (1), în special articolul 28 al doilea paragraf, articolul 29 alineatul (3) primul paragraf și articolul 32 alineatul (1),
întrucât:
(1)
Regulamentul (CE) nr. 1774/2002 stabilește normele de sănătate publică și animală pentru comerț și pentru importurile în Comunitate și tranzitul prin aceasta a anumitor subproduse de origine animală și a produselor derivate din acestea.
(2)
Regulamentul (CE) nr. 829/2007 din 28 iunie 2007 de modificare a anexelor I, II, VII, VIII, X și XI la Regulamentul (CE) nr. 1774/2002 al Parlamentului European și al Consiliului privind introducerea pe piață a anumitor subproduse de origine animală modifică anexa II la Regulamentul (CE) nr. 1774/2002, în ceea ce privește modelul documentelor comerciale, și anexa X la respectivul regulament, în ceea ce privește certificatele de sănătate pentru importurile anumitor subproduse de origine animală.
(3)
Articolul 2 din Regulamentul (CE) nr. 829/2007 prevede o perioadă de tranziție de șase luni de la data intrării în vigoare a respectivului regulament pentru utilizarea documentelor comerciale și a certificatelor de sănătate relevante stabilite în anexele II și X la Regulamentul (CE) nr. 1774/2002, care au fost completate în conformitate cu prevederile aplicabile anterior datei intrării în vigoare a Regulamentului (CE) nr. 829/2007. Cu toate acestea, după publicarea respectivului regulament, au fost transmise Comisiei numeroase solicitări de clarificare privind prevederile aplicabile în timpul acestei perioade de tranziție.
(4)
În vederea asigurării siguranței juridice, ar trebui precizat că, până la finele perioadei de tranziție, documentele comerciale și certificatele de sănătate care corespund modelelor solicitate înaintea intrării în vigoare a Regulamentului (CE) nr. 829/2007 pot fi încă completate și semnate, acolo unde este cazul, de către operatorii comerciali și de către autoritățile veterinare ale țărilor terțe.
(5)
În plus, ar trebui furnizată o soluție practică pentru loturile pentru care astfel de documente au fost emise în cadrul perioadei de tranziție, dar care nu ajung la destinație în interiorul Comunității înainte de această dată. Aceste loturi ar trebui să fie acceptate în continuare, după caz, pentru comerțul în Comunitate sau importul către aceasta, în decursul a două luni după data respectivă.
(6)
Pentru a facilita părților interesate și autoritățile țărilor terțe punerea în aplicare a acestui regulament, perioada originală de șase luni de la 24 iulie 2007 introdusă prin Regulamentul (CE) nr. 829/2007 ar trebui prelungită până la 30 aprilie 2008. Ar trebui pusă la dispoziție o perioadă suplimentară pentru acceptarea unor astfel de documente și certificate pentru comerțul în Comunitate și pentru importul către aceasta.
(7)
În consecință, Regulamentul (CE) nr. 829/2007 ar trebui modificat în mod corespunzător.
(8)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Articolul 2 din Regulamentul (CE) nr. 829/2007 se înlocuiește cu următorul text:
„Articolul 2
Pentru o perioadă de tranziție până la 30 aprilie 2008, statele membre vor accepta loturile însoțite de documente comerciale și certificate de sănătate completate și semnate în conformitate cu prevederile Regulamentului (CE) nr. 1774/2002 în vigoare până la 23 iulie 2007.
Până la 30 iunie 2008, statele membre vor accepta astfel de loturi dacă documentele comerciale și certificatele de sănătate însoțitoare au fost completate și semnate înainte de 1 mai 2008.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 octombrie 2007.